《偶怀丙午丁未同朝诸公怅然有感壬戌再预经幄先帝犹记小臣为安晚门人》
宋代·林希逸

前朝旧事怕追寻，攲枕更长忽上心。七贵五侯俱梦断，一翁六士谩愁吟。

雪歌黄竹游何邈，云叫苍梧恨更深。再割铅刀尤可叹，白头赢得泪沾襟。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。